
Despre nerecunoștinţă 

Se povesteşte într-o carte veche a Bisericii că slăbănogul acela din 
Vitezda care a fost vindecat de Mântuitorul, se numea Isac Lachederm, 
căruia i se mai spune şi evreul rătăcitor. Când Mântuitorul mergea cu 
Crucea în spate pe dealul Golgotei, urmat de mult popor, hulit şi batjocorit, 
nemâncat şi însetat, obosit de greutatea Crucii a ajuns în dreptul casei 
acestui om, căci pe acolo ducea drumul spre Golgota. Acesta a ieşit şi el la 
poartă împreună cu vecinii lui şi când L-a vâzut Domnul s-a bucurat şi l-a 
rugat să-i dea puţină apă, dar el i-a zis: „Nu-ţi dau apă, mergi de aici!”. lisus 
iarăşi îl rugă să-i dea voie să stea puţin să se odihnească pe banca de la 
poarta lui, dar el îi zise iarăşi cu asprime: „Nu-ţi dau voie să stai, mergi de 
aici!” şi îl împinse cu mâinile să plece. 

Atunci Domnul Hristos s-a întors către el şi i-a zis: „De acum încolo să 
mergi şi tu mereu până la a doua Mea venire!” Despre acest evreu 
nerecunoscător, care s-a asociat cu ceilalţi hulitori, spune acea carte sfântă 
că trăieşte şi astăzi şi umblă neîncetat, străbătând pământul în lung şi-n lat, 
călătorind pe mări şi oceane, fără să i se întâmple ceva. Merge prin 
pustietăţi, prin jungle, printre animalele sălbatice cele mai periculoase; s-a 
aruncat în vulcanul Vezuviu din Italia, pentru că el vrea să moară, dar nui 
se întâmplă nimic căci blestemul dumnezeiesc este peste el. 

Se spune că animalele sălbatice: leii, tigrii, vin până lângă el, îl miros, 
dar aşa scârbă le este de el, că nici unul nu poate măcar să-l atingă. lată că 
sunt aproape 2000 de ani şi el merge şi merge mereu pe pământ! Acest 
evreu rătăcitor nu mai doreşte să se facă sănătos, nu mai cere om să-l bage 
în scăldătoare, ci ar vrea cu toată inima să se găsească cineva ca să-l poată 
omori, dar nimeni nu poate să-i ia viaţa. 

Oamenii fug de el şi toate vietăţile periculose îl ocolesc. Nici lucrurile 
neînsufleţite nu-l primesc, ci toate îi vorbesc spunându-i cuvintele pe care i 
le-a spus Mântuitorul atunci la poarta casei lui: „Mergi, mergi...!”, iar el 
merge până va veni Domnul să judece viii şi morţii. Blestemul dumnezeiesc 
a căzut peste el ca şi peste toţi cărturarii, fariseii şi preoţii cei mai de seamă 
- Anna şi Caiafa - împreună cu Pilat, care şi-au luat şi ei plata aici pe 
pământ, sfârşindu-şi viaţa în diferite chinuri, ducându-se în focul iadului cu 
Iuda şi cu demonii. 


